Վիքիմեդիա Ռուսաստան

Վիքիմեդիա Ռուսաստան, ոչ առևտրային կազմակերպություն՝ ուղղված աջակցելու հանրագիտարանային գիտելիքների տարածմանը։ Այն իրավաբանորեն ինքնուրույն կազմակերպություն է, որը ստեղծվել է՝ ի նպաստ Ռուսաստանի տարածքում ազատ հանրագիտարանային, կրթական և մարդկության կողմից կուտակված գիտելիքներն արտացոլող այլ տեղեկատվության ստեղծմանն ու տարածմանն ուղղված նախագծերի զարգացմանը։
Վիքիպեդիա ազատ հանրագիտարանի ռուսալեզու բաժինը Վիքիմեդիա Ռուսաստան կազմակերպության աջակցության հիմնական օբյեկտներից է։ Վիքիմեդիայի տեղական այլ կազմակերպությունների նման Վիքիմեդիա Ռուսաստանը վերահսկողություն չունի Վիքիմեդիա Հիմնադրամի կայքերի նկատմամբ և իրավաբանական պատասխանատվություն չի կրում դրանց բովանդակության համար։


== Ստեղծման պատմություն ==
Ռուսաստանի Դաշնության տարածքում Վիքիպեդիա ազատ հանրագիտարանի զարգացմանն ուղղված ոչ առևտրային կազմակերպություն ստեղծելու գաղափարն առաջացել է 2005 թվականին, սակայն ակտիվ նախապատրաստությունը սկսվել է 2007 թվականի աշնանը։ Գործող օրենսդրության համաձայն՝ ոչ առևտրային գործընկերության բոլոր անդամները պետք է լինեն Ռուսաստանի քաղաքացիներ։
2008 թվականի մայիսի 24-ին հիմնադիր փաստաթղթերն արժանացան Վիքիմեդիա Հիմնադրամի հոգաբարձուների խորհրդի հավանությանը՝ որպես Վիքիմեդիայի տարածաշրջանային կազմակերպություններից մեկը («մասնաճյուղեր» կամ «Local chapters»)։ Այս ամսաթիվը Վիքիմեդիա նախագծերի շրջանակներում համարվում է ռուսական կազմակերպության հիմնադրման տարեթիվը։
2008 թվականի նոյեմբերի 21-ին Վիքիմեդիա Ռուսաստան կազմակերպությունն ընդգրկվեց շահույթ չհետապնդող գրանցված կազմակերպությունների գրանցամատյանում, ինչը նշանավորեց գրանցման իրավաբանական ընթացակարգի ավարտը։


== Գործունեություն ==

2010 թվականի ամռանը Վիքիմեդիա Ռուսաստանը մշակեց և Ռուսաստանի Դաշնության նախագահին կից գործող Տեղեկատվական հասարակության զարգացման հարցերով խորհրդին ուղարկեց հեղինակային իրավունքի հարցերը կարգավորող քաղաքացիական օրենսգրքի չորրորդ մասի ուղղումների և լրացումների մասին նախագիծ։ Փոփոխություններն ընդունվեցին և ուժի մեջ մտան 2014 թվականի հոկտեմբերի 1-ին։
2010 թվականի հոկտեմբերի 17-ին Մոսկվայի ներքին գործերի գլխավոր ղեկավարությունը հայտ ներկայացրեց Վիքիմեդիա Ռուսաստանի դեմ՝ պայմանավորված Վիքիմեդիա հիմնադրամի սերվերներում այնպիսի փաստաթղթերի և ֆայլերի առկայությամբ, որոնք դիմողի կարծիքով ընդգրկված են ծայրահեղական նյութերի դաշնային ցուցակում և խախտում են Ռուսաստանի Դաշնության քրեական օրենսգրքի 282-րդ հոդվածը։ Վիքիմեդիա Ռուսաստանի տնօրենն արձագանքեց մեղադրանքին՝ նշելով, որ իսկապես, Վիքիդարանում դաշնային ցուցակից կան նյութեր, բայց պահանջները պետք է ուղարկել Վիքիմեդիա Հիմնադրամին՝ որպես ղեկավարող կազմակերպության, քանի որ Վիքիմեդիա Ռուսաստանի և Վիքիդարանի միջև իրավաբանական կապ չկա։
Վիքիպեդիայի հետ կապված ռեզոնանսային իրադարձությունների վերաբերյալ Վիքիմեդիա Ռուսաստանն արձագանքում է մամլո հաղորդագրություններով․ 2013 թվականի մայիսի 11-ին հրապարակվեց միլիոներորդ հոդվածի մասին մամլո հաղորդագրություն։ 2015 թվականի օգոստոսի 25-ին թողարկվեց մամլո հաղորդագրություն՝ Ռուսաստանում վիքիպեդիայի արգելափակման մասին։ 2017 թվականի փետրվարի 17-ին էլ թողարկվեց հաղորդագրություն «Վիրտուալ ճակատ» նախագծի մասին։
2017 թվականին Վիքիմեդիա Ռուսաստանը երկու խոշոր նվիրատվություն է ստացել «Յանդեքսից»՝ ընդհանուր գործունեության համար, և պետությունից մասնագիտացված դրամաշնորհ՝ գրադարանային նախագծի համար։


=== Գործունեության ուղղություններ ===
Ներկայացնում է Վիքիպեդիա ազատ հանրագիտարանի ռուսական տարբերակի և ռուսալեզու քույր նախագծերի մասնակիցների հետաքրքրությունները, մասնակցում է պաշտոնական միջոցառումներին,
Նպաստում է Ռուսաստանի լեզուներով Վիքիպեդիայի զարգացմանը, համագործակցում «Բաշկորտոստանի վիքիմեդիացիներ» խմբի հետ,
Ռուսաստանում կազմակերպում է ամենամյա անցկացվող վիքի-կոնֆերանսներ, ինչպես նաև վիքի մրցանակներ և վիքի ցուցահանդեսներ, անցկացնում է կանոնավոր հավաքներ։
Մշտական աշխատանք է կատարում հեղինակային իրավունքների հետ կապված քաղաքացիական օրենսդրության կատարելագործման ուղղությամբ, աշխատում է գրադարանների և այլ պրոֆիլային հաստատությունների հետ։
Անցկացնում է կրթական ծրագրեր, համագործակցում Մոսկվայի և Պետրոզավոդսկի պետական համալսարանների հետ։


== Մրցանակներ ==
Կազմակերպության գրասենյակում պահպանվում են Վիքիմեդիայի նախագծերին (առաջին հերթին՝ Վիքիպեդիային) շնորհված պարգևները․

վեց հատ «Ռունետի մրցանակ» (2006, 2007, 2009, 2010, 2012, 2014)
մեկ հատ «Ոսկե կայք» մրցանակ


== Ծանոթագրություններ ==


== Տես նաև ==
Վիքիմեդիա Հիմնադրամ
Վիքիմեդիա Հայաստան


== Արտաքին հղումներ ==
Պաշտոնական կայք
Հայտնվել է վիքիպեդիայի ներկայացուցիչ Ռուսաստանում, 03.12.2008
Ինչպես և ինչու է անհրաժեշտ վիքիհամայնքը Ռուսաստանում
2010 թվականի գործունեության հաշվետվություն
2011 թվականի ֆինանսական հաշվետվություն
2012 թվականի ֆինանսական հաշվետվություն
2013 թվականի ֆինանսական հաշվետվություն
2014 թվականի ֆինանսական հաշվետվություն
2015 թվականի ֆինանսական հաշվետվություն